Peter Skaarup (DF), 2001-06-01:
Jeg må sige til hr. Helge Adam Møller: Jeg tror ikke, at den irakiske kvinde, som er blevet tortureret, pint og plaget, hvor den irakiske kvinde kommer fra, vil sætte sin asylmulighed på spil ved at begå kriminalitet her i Danmark.
Det tror jeg ikke på.
Så tror jeg, at den pågældende finder ud af: Det skal vi nok afholde os fra for at blive her i landet.
Udgangspunktet for det her forslag er, at man vil prøve at frihedsberøve asylsøgere, som begår kriminalitet her i landet.
Altså hvis asylansøgere, som flygter fra et samfund og kommer til det moderne danske samfund med menneskerettigheder og alt, hvad der dertil hører, ikke kan forstå, at man selvfølgelig ikke skal have behandlet en asylansøgning, hvis man begår kriminalitet, er der noget galt; det burde dog være logisk, at sådan er det.
Derfor er vores grundholdning, at den dag, hvor man indfører fra regeringens side, at hvis man som asylansøger begår kriminalitet, bliver man udvist, så er vi med.
Så er vi med.
Så synes vi, at vi har en retfærdig lovgivning, der også tager hensyn til de mange borgere, som ikke kan forstå, at man kan begå kriminalitet som asylansøger og så stadig væk kan få lov til at blive her i landet.
Det, vi vil fra Dansk Folkepartis side i forhold til det her område, er at bruge den sunde fornuft, krystalklar sund fornuft, nemlig at begår man kriminalitet som asylansøger,
så kan man ikke forblive i landet, så kan man ikke få behandlet sin asylansøgning.
Det må være det, som vi skal gå frem med
fra dansk side.
Det må være retfærdighed, det må være sund fornuft.
Hvis man som asylsøger kommer til det danske samfund og forventer at få lov til at blive her og få noget fra det danske samfund, så må man opføre sig ordentligt, så må man ikke rende rundt til højre og venstre og begå overfald, indbrud, voldtægter og hvad vi ellers ser fra de her personers side; det må sige sig selv.
Og jeg tror på, at den danske befolkning er enig i det synspunkt.
Det er vores grundlæggende opfattelse.
Når det så kommer til den praktiske udførelse af det her forslag, har vi jo tidligere under forhandlingerne om ændringsforslagene - og vi har også gjort det under udvalgsarbejdet - redegjort for, hvad det er vi har af bekymringer for det her forslag.
Vi forstår for det første ikke, at Venstre og De Konservative er hoppet med på den limpind, som det her forslag er, hvor man fra tidligere at ville lave indgreb uden om planlovgivningen i forhold til Center Sandholm nu giver lov til, at man kan gøre det over for alle områder i landet, hvor der i forvejen er placeret et center under Udlændingestyrelsen.
Det giver altså en bemyndigelse til ministeren, som fører langt videre, end det hidtil har gjort, hvor det kun foregik i Allerød Kommune under Center Sandholm.
Jeg må sige, at hvis jeg var regeringen, ville jeg være glad for, at man har fået lokket Venstre og De Konservative og har fået et komfortabelt flertal for den her lovgivning i hus.
Det må jeg sige.
Jeg har flere gange spurgt den socialdemokratiske ordfører og også ministeren, om man egentlig ikke var sådan ganske godt tilfreds med, at man havde fået det her igennem med Venstre og De Konservative. Det har man ikke rigtig villet bekræfte.
Men jeg vil tro, at den tavshed, der har været omkring det, er et udtryk for, at regeringen sådan set går og godter sig godt og grundigt, for nu kan indenrigsministeren banke de kommuner oven i hovedet, der ikke lige synes, at de vil bruge deres centre eller deres hoteller, eller hvad det nu er, til asylcentre.
Det tror jeg egentlig, regeringen er ganske godt tilfreds med set ud fra regeringens dagsorden, men jeg tror ikke, at Venstre og De Konservative kan være særlig godt tilfredse med det - set ude fra i hvert fald.
Jeg må sige, at det undrer mig, at det har været svært at få Venstre og De Konservative i tale i denne her sag.
Vi har stillet adskillige spørgsmål både til den konservative ordfører og til Venstres ordfører, ja, vi har også stillet spørgsmål til regeringens ordfører, men det har knebet med at se kendsgerningerne i øjnene, synes jeg, altså at svare på de spørgsmål, der er stillet, og bekræfte, at det her giver regeringen nogle ret vide muligheder for at agere fremover.
Det er en ønskeposition at have som regering i denne her situation.
Man får gennemført sin lovgivning, og man får gennemført den med et komfortabelt flertal, hvor Venstre og De Konservative er med.